На Европском првенству 2008. у Аустрији и Швајцарској Чави је био стартер у прве две утакмице такмичења по групама. У првој утакмици против Русије (4-1) играо је свих 90 минута, док је у другој утакмици против Шведске (2-1) напустио игру у 59. минуту заједно са Инијестом а уместо њих су тад ушли у игру Сеск Фабрегас и Санти Казорла. У последњој утакмици против Грчке (2-1) није играо, јер је Шпанија већ обезбедила пролаз па је селектор Луис Арагонес одмарао своје стандардне играче. У четвртфиналу Шпанија је избацила Италију након бољег извођења једанаестераца, а Чави је тада био на терену до 60. минута када га је заменио Сеск Фабрегас. У полуфиналу је савладана Русија (3-0) а Чави је био стрелац првог гола у 50. минуту. У 60. минуту га је заменио Шаби Алонсо. У финалу су Шпанци били бољи од Немачке (1-0) голом Тореса. Чави је провео на терену сваки минут овог финала.